Նախագիծ

--------------------

Արձանագրային

«Գույքահարկի մասին» Հայաստանի Հանրապետության օրեն­քում փոփոխություն կատարելու մասին» Հայաս­տա­նի Հան­րա­­պե­­տու­թյան օրենքի նա­խագծի վերաբերյալ Հայաս­տա­նի Հան­­­րա­­­պետության կա­ռավարության առաջարկության նա­խա­գծի մասին

 -----------------------------------------------------------------------------------

Հավանություն տալ «Գույքահարկի մասին» Հայաստանի Հանրապետության օրենքում փոփոխություն կատարելու մասին» Հայաստանի Հան­րա­պե­­տու­թյան օրենքի նախա­գծի (*Պ-116-16.08.2017-ՊԱ-011/0*) վերաբերյալ Հայաստանի Հանրապետության կա­ռա­վա­րու­­թյան առա­ջար­կությանը և այն սահմանված կարգով ներկայացնել Հա­յաս­տա­նի Հան­րա­պե­տու­թյան Ազգային ժողովի աշխատակազմ:

 Վ. Արամյան

Ամալյա Ենգոյան ---------------------------- ,, ,, սեպտեմբերի 2017 թ.

Կարեն Մարգարյան ----------------------- ,, ,, սեպտեմբերի 2017 թ.

Հովակիմ Հովակիմյան \_\_\_\_\_\_\_\_\_\_\_\_\_ ,, ,, սեպտեմբերի 2017 թ.

ՆԱԽԱԳԻԾ

«Գույքահարկի մասին» Հայաստանի Հանրապետության օրեն­քում փոփոխություն կատարելու մասին» Հայաստանի Հան­րա­պե­­տու­թյան օրենքի նախա­գծի (*Պ-116-16.08.2017-ՊԱ-011/0*) վե­րա­բերյալ Հայաստանի Հանրապետության կառավարության

 ԱՌԱՋԱՐԿՈՒԹՅՈՒՆԸ

Հայաստանի Հանրապետության կառավարությունն առաջարկում է ներկայացված նախագծով քննարկվող գործող օրենքի հոդվածը թողնել անփոփոխ՝ հետևյալ հիմնավոր­մամբ.

1. «Գույքահարկի մասին» Հայաստանի Հանրապետության օրենքի համաձայն, գույքա­հար­կը սեփականության իրա­վուն­քով հարկ վճարողին պատկանող հարկվող օբյեկտ համար­վող գույքի համար նույն օրենքով սահմանված կարգով և չափով գույքի գտնվելու վայրի տե­ղա­կան ինքնա­կա­ռա­վար­ման մարմնի բյուջե վճարվող ուղղակի հարկ է, որը կախված չէ հարկ վճարողների տնտեսա­կան գործունեության արդյունքներից: Հետևաբար, գույքահարկի գծով ցան­կացած արտո­նու­թյան սահմանում անխուսափելիորեն հանգեցնելու է տեղական ինքնա­կա­­ռա­վար­ման մար­մինների ֆինանսական միջոցների կրճատման, որը հակադրվում է տեղա­կան ինքնա­կառավարման մարմինների ֆինանսական անկախության սկզբունքին: Ընդ որում, հա­մայնքներին ֆինանսական համահարթեցման համար բյուջեից տրվող միջոցները նախա­տես­վում են օրենսդրությամբ սահմանված որոշակի կանոններով, որոնք բացառում են գույ­քա­հար­կի արտոնությունների դիմաց փոխհատուցումների տրամադրում: Հետևաբար առա­ջարկ­վող արտոնությունների ընդունման դեպքում կստացվի, որ զինված ուժերից 20 տարվա պար­տա­դիր զինվորական ծառայություն անցած սպայական կազմի հոսունության խնդրի լուծման հա­մար վճարում են տեղական ինքնակառավարման մարմինները, ինչը կարծում ենք տրա­մա­բա­նական և հիմնավորված չէ:
2. «Գույքահարկի մասին» Հայաստանի Հանրապետության օրենքի 15-րդ հոդվածի 2-րդ մասով նախատեսված գույքահարկից ազատման արտոնությունը սահմանված է՝

 1) ՀՀ միջազգային պայմանագրերով դաշնակից երկրների, ինչպես նաև Հայաստանի Հան­րապետության զինված ուժերում և այլ զորքերում *պարտադիր ժամկետային զինվորական ծա­ռայության* մեջ գտնվող անձանց համար՝ վերջիններիս սեփականության (կամ համասե­փա­կա­նության) իրավունքով պատկանող միայն *հասարակական և (կամ) արտադրական նշա­նա­կու­թյան շինություն չհանդիսացող շենքերի և շինությունների և (կամ) փոխադրամիջոցների կամ նշյալ հարկման օբյեկտների՝ իրենց բաժնի մասով:* Ընդ որում, նշյալ արտոնությունը կի­րառ­վում է միայնպարտադիր զինվորական ծառայության ընթացքում,

 2) պարտադիր ժամկետային ծառայության ավարտից հետո Հայաստանի Հանրա­պե­տու­թյան զինված ուժերում և այլ զորքերում ծառայություն անցած` *ռազմաուսումնական հաստա­տու­թյուններն ավարտած անձանց համար` հասարակական և (կամ) արտադրական նշանա­կու­թյան շինություն չհան­դի­սացող մեկ շինության մասով, որի հարկման բազան չի գերազանցում 40.0 մլն դրամը (չգե­րա­զանցող մասով) և մեկ փոխադրամիջոցի մասով, որի հարկման բազան չի գերա­զան­ցում 150 ձիաուժը (չգերազանցող մասով:):*

Գույքահարկից ազատման արտոնության նման շրջանակի սահմանումը ունի հստակ ընդգծված տրամաբանություն և նպատակադրում: Մասնավորապես՝

1. միայն պարտադիր զինվորական ծառայության մեջ գտնվող անձանց գույքահարկից ազա­տելու տրամաբանությունը կայանում է նրանում, որ պարտադիր զինվորական ծառա­յու­թյան ընթացքում անձն, իր կամքից անկախ, զրկվում է ինչպես այդ գույքն օգտագործելու կամ դրա­նից օգտվելու հնարավորությունից, այնպես էլ առհասարակ եկամուտներ ստանալու հնա­րա­վորությունից, հետևաբար տրամաբանական է, որ վերջինս ծառայու­թյան ընթացքում (եկա­մուտ­ներ ստանալու հնարավորությունից զրկված լինելու ժամանակա­հատ­վածում) ազատվի իրեն պատկանող ոչ արտադրական կամ ոչ հասարա­կական գույքի մասով հաշվարկվող գույ­քա­հարկի պարտավորությունից: Նշյալ նկատառումը հիմնավորվում է նաև նրա­նով, որ «Գույքահարկի մասին» Հայաստանի Հանրա­պե­տու­թյան օրենքի 15-րդ հոդվածի 2-րդ մասի վեր­ջին պարբե­րության համաձայն, այն բոլոր դեպքերում, երբ արտոնությունից օգտվող գույքից ստաց­վում են եկամուտները (երբ գույքը հանձնվում է վարձակալության կամ հավատար­մագրային կառավարման) արտոնությունը դադարում է գործել:

Ինչ վերաբերում է արտադրական կամ հասարարական նշանակության գույքի նկատ­մամբ նշյալ արտոնությունը չկիրառելու հիմնավորումներին, ապա այդ կապակցությամբ հայտ­նում ենք, որ այն հիմնավորվում է նրանով, որ արտադրական կամ հասարարական նշա­նա­կու­թյան գույքից եկամուտներ ստանալու հնարա­վորու­թյունը, զինվորական ծառայ­ության մեջ գտնվե­լու հանգամանքով պայմանավորված, չի սահ­մա­նափակվում,

1. պարտադիր ժամկետային ծառայության ավարտից հետո գույքահարկից ազատման արտոնությունը միայն ռազմաուսումնական հաստատություններն ավարտած անձանց նկատ­մամբ կիրառելը զինված ուժերը որակավորված սպայական կազմով համալրելուն խթա­նելու նպա­տակադրում ունի: Մյուս կողմից, «Զինվորական ծառայության անցնելու մասին» Հայաս­տա­նի Հանրա­պե­տու­թյան օրենքի 4-րդ հոդվածի 3-րդ կետի 3-րդ պարբերության հա­մա­ձայն, ռազ­­մա­ուսում­­նական հաստատություններ կամ համապատասխան սպայական կամ սեր­ժան­տական դասընթացներ ավարտած զինծա­ռա­յող­ների հետուսումնական պայմանա­գրա­յին զինծառա­յու­թյունը պարտադիր է: Ուստի կարելի է փաստել, որ «Գույքահարկի մասին» Հայաս­տանի Հանրա­պե­տու­թյան օրեն­քով, գույքահարկից ազատումը նպատակ ունի խթանելու նաև որա­կավորված երկարաժամկետ ծառայությունը: Ընդ որում, հաշվի առնելով այն հանգա­ման­քը, որ նշյալ արտոնության կիրա­­ռության առումով ժամկետային սահմանափակում նախա­տես­ված չէ` արտոնությունից օտվելու չարաշահումների հնարավորությունները կանխելու և հա­մայնք­­ների եկամուտների անհարկի նվազեցումների ռիսկերը սահմանափակելու համար՝ «Գույ­քա­հարկի մասին» Հայաստանի Հանրա­պե­տու­թյան օրենքով նշյալ արտոնության մասով սահմանավել են հարկման բազայի որոշակի շեմեր:

Քննարկման դրված նախագծով ներկայացված առաջարկությունը հակա­դրվում է վերո­նշյալ տրամաբանությանը և նպատակադրումներին: Մասնավորապես, նախագծով առաջարկ­վում է արտոնություն կիրառել ոչ միայն պար­տա­դիր զինվորական ծառայության մեջ գտնվող անձանց նկատմամբ, այլ առհասարակ՝ Հայաստանի Հանրա­պե­տու­թյան զինված ուժերում և այլ զորքերում զինվորական ծառայության մեջ գտնվող բոլոր անձանց նկատմամբ: Կարծում ենք, որ վերոգրյալը հիմնավորված համարվել չի կարող, այն պատ­ճառով, որ պարտադիր զինվորական ծառայությունից տարբերվող զինվորական ծառա­յու­թյան մեջ գտնվող անձինք, ըստ էության, զրկված չեն այդ գույքն օգտագործելու կամ դրանից օգտվելու հնարա­վորու­թյու­նից և, միաժամանակ, զինվորական ծառայության դիմաց վարձատրվում են (ստանում են եկամուտ­ներ), հետևաբար ունեն գույքահարկը վճարելու համար միջոցներ: Առաջարկությունը թերևս հիմնավորված կարող էր համարվել այն դեպքում, երբ զինվորա­կան ծառայությունից ստաց­վող եկամուտները և գույքահարկի գծով հարկային պար­­­տավորություններն անհա­մա­տե­ղե­լի լինեին, մինչդեռ հայտնի է, որ Հայաստանի Հանրա­պե­տու­թյանում գույքահարկի գծով հար­կային բեռը բավականին ցածր է և այդ առումով հեռու է արդարացված համար­վելուց:

1. Ինչ վերաբերում է զինված ուժերից 20 տարվա պարտադիր զինվորական ծառա­յու­թյուն անցած սպայական կազմի հոսունության խնդրին, ապա գույքահարկի գծով արտոնու­թյան բացակայությամբ պայմանավորված՝ այդ խնդրի առկայության մասին հիմնա­վորում­ներ նա­խագծով ներկայացված չեն և այդ առումով տեղին կլիներ նախ և առաջ հիմնավորել խնդրի առ­կայությունը (oրինակ, որ որպես խնդրի հիմանավորում կարող էր ծառայել այն փաստը, թե առաջարկվող արտոնության բացակայությամբ պայ­մա­նա­վոր­ված քանի պայմանագրային զին­վո­րական ծառայող է հրաժարվել զինվորական ծառա­յությունից): Այդուհանդերձ, եթե նույնիսկ խնդիրն առկա է, ապա կարծում ենք, որ գույքահարկի գծով արտոնություններ սահմանելու առաջարկությունը խնդրի լուծման միակ, համենայն դեպս՝ լավա­գույն միջոցը չէ և գտնում ենք, որ խնդիրն անհրաժեշտ է լուծել այլ՝ ավելի հասցեական և արդյունավետ գործիքների միջոցով:
2. Բացի դրանից, նախագծով ներկայացված առաջարկության ընդունման դեպքում «Գույ­քա­հարկի մասին» Հայաստանի Հանրապետության օրենքի 15-րդ հոդվածի 2-րդ մասի 1-ին և 2-րդ պարբերու­­թյուն­ների միջև կառաջանան հակասություններ, քանի որ մի կողմից նախա­տես­վում է զին­վորա­կան ծա­ռայության մեջ գտնվող բոլոր անձանց հասարակական և արտադրական գույք չհա­մար­վող ողջ գույքի մասով գույքահարկից ազատում, մյուս կողմից ռազմա­ուսում­նական հաստա­տություններն ավարտած զինծառայողների համար սահման­ված են սահմանափակ շրջա­նակով գույքահարկից ազատման արտոնություններ:

Ամփոփելով վերոգրյալը՝ կարելի է փաստել, որ նախագծով ներկայացված առաջարկու­թյունը մի կողմից հակադրվում է գույքահարկով հարկման ընդհանուր տրամաբանությանը, մյուս կողմից ստեղծում է արտոնությունից անհարկի օգտվելու ռիսկեր և չի հան­գեց­նելու իր առջև դրված խնդիրների իրագործմանը:





*ՆԱԽԱԳԻԾ*

*Պ-116-16.08.2017-ՊԱ-011/0*

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ
ՕՐԵՆՔԸ**

**«ԳՈՒՅՔԱՀԱՐԿԻ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՔՈՒՄ ՓՈՓՈԽՈՒԹՅՈՒՆ ԿԱՏԱՐԵԼՈՒ ՄԱՍԻՆ**

***Հոդված 1.*** «Գույքահարկի մասին» Հայաստանի Հանրապետության 2002 թվականի դեկ­տեմ­բերի 26-ի ՀՕ-491-Ն օրենքի հոդված 15-ի երկրորդ մասի առաջին պարբերությունը շա­րա­դրել հետևյալ խմբագրությամբ. «2. Ծառայության ընթացքում գույքահարկից ազատվում են Հայաստանի Հանրապետության զինված ուժերում և այլ զորքերում զինվորական ծա­ռա­յու­թյան մեջ գտնվող անձինք, ինչպես նաև Հայաստանի Հանրապետության միջազգային պայ­մանագրերով դաշնակից երկրների՝ Հայաստանի Հանրապետության տարածքում պար­տա­դիր ժամկետային զինվորական ծառայություն մեջ գտնվող անձինք»:

***Հոդված 2.*** Սույն օրենքը ուժի մեջ է մտնում պաշտոնական հրապարակման պահից:

**ՀԻՄՆԱՎՈՐՈՒՄ**

**««ԳՈւՅՔԱՀԱՐԿԻ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՔՈՒՄ ՓՈՓՈԽՈՒԹՅՈՒՆ ԿԱՏԱՐԵԼՈՒ ՄԱՍԻՆ» ՀՀ ՕՐԵՆՔԻ ՆԱԽԱԳԾԻ**

**1. Ընթացիկ իրավիճակը և առկա խնդիրները:**

«Գույքահարկի մասին» ՀՀ օրենքի 15-րդ հոդվածի երկրորդ մասը գույքահարկից ազատում է միայն ՀՀ զինված ուժերում պարտադիր ժամկետային զինվորական ծառայության մեջ գտնվող անձանց, ինչը նշանակում է, որ արտոնությունը չի տարածվում պայմանագրային զին­ծառայողների, այդ թվում` 20 տարուց ավել ծառայության մեջ գտնվող սպայական կազ­մի ծառայողների վրա, որոնք ծառայությունը շարունակում են պայմանագրային հիմունք­նե­րով: Նման կարգավորումը կարող է նպաստել ՀՀ Զինված ուժերից 20 տարվա պարտադիր զինվորական ծառայություն անցած սպայական կազմի հոսունությանը:

**2. Առաջարկվող լուծումները**

Սույն նախագծով առաջարկվում է գույքահարկից ազատել ՀՀ Զինված ուժերում և այլ զոր­քե­րում զինվորական ծառայության մեջ գտնվող բոլոր անձանց:

**3. Ակնկալվոող արդյունքները**

Սույն նախագծի ընդունումը կբարելավի ՀՀ զինված ուժերում և այլ զորքերում զինվորական ծառայության մեջ գտնվող անձանց սոցիալական վիճակը:

Տեղեկանք՝ առաջարկվող փոփոխության մասին

ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՔԸ՝ ԳՈՒՅՔԱՀԱՐԿԻ ՄԱՍԻՆ

**Գ Լ ՈՒ Խ IV**

***ԳՈՒՅՔԱՀԱՐԿԻ ԳԾՈՎ ԱՐՏՈՆՈՒԹՅՈՒՆՆԵՐԸ***

**Հոդված 15. Գույքահարկի գծով արտոնությունները**

**1.** Գույքահարկից ազատվում են`

1) Հայաստանի Հանրապետության օրենսդրությանը համապատասխան` գծային Ին­ժե­ներատրանսպորտային շինությունները, եթե դրանցից օգտվելու համար վճար չի գանձվում.

2) ջրամբարները.

3) Հայաստանի Հանրապետության օրենսդրությամբ սահմանված պետական սեփականություն համարվող պատմամշակութային նշանակության հարկվող օբյեկտ համարվող շինությունները` Հայաստանի Հանրապետության կառավարության սահմանած ցանկին համապատասխան, ինչպես նաև կրոնական կազմակերպություններին սեփականության իրավունքով պատկանող՝ մինչև 1991 թվականը կառուցված Հայաստանի Հանրապետության օրենսդրությամբ սահմանված դասակարգմանը համապատասխան՝ կրոնական, պաշտամունքային շենքերն ու շինությունները: Կրոնական կազմակերպություններն ազատվում են նաև իրենց սեփականության իրավունքով պատկանող՝ սույն կետում նշված շենքերի և շինությունների համար 2007 թվականի հունվարի 1-ի դրությամբ հաշվարկված գույքահարկի, ինչպես նաև այդ գումարները օրենսդրությամբ սահմանված ժամկետներում չվճարելու համար հաշվարկված՝ հարկային օրենսդրությամբ սահմանված տույժերի և տուգանքների գումարների վճարումից: Կրոնական կազմակերպություններին սեփականության իրավունքով պատկանող` սույն կետում նշված շենքերի և շինությունների մասով սահմանված հարկային արտոնությունների

տրամադրման հետևանքով համայնքների եկամուտների նվազեցումը պետության

կողմից փոխհատուցման ենթակա չէ:

Գույքահարկից ազատվում են նաև Հայաստանյայց Առաքելական Սուրբ Եկեղեցուն (Մայր Աթոռ Սուրբ էջմիածնին) սեփականության իրավունքով պատկանող` հուշարձանի կարգավիճակ չունեցող եկեղեցիները, հոգևոր-մշակութային, կրթադաստիարակչական, եկեղեցական և ծիսական պարագաների արտադրության և իրացման համար օգտագործվող շենքերն ու շինությունները, որոնց ցանկը սահմանում է Հայաստանի Հանրապետության կառավարությունը.

3.1) Հայաստանյայց Առաքելական Սուրբ Եկեղեցին ազատվում է նաև իրեն սեփականության իրավունքով պատկանող` սույն մասի 3-րդ կետում նշված շենքերի և շինությունների համար 2011 թվականի հունվարի 1-ի դրությամբ հաշվարկված գույքահարկի, ինչպես նաև այդ գումարները օրենսդրությամբ սահմանված ժամկետներում չվճարելու համար հաշվարկված՝ հարկային օրենսդրությամբ սահմանված տույժերի և տուգանքների գումարների վճարումից: Հայաստանյայց Առաքելական Սուրբ Եկեղեցուն սեփականության իրավունքով պատկանող` սույն կետում նշված շենքերի և շինությունների մասով սահմանված հարկային արտոնությունների տրամադրման հետևանքով համայնքների եկամուտների նվազեցումը պետության կողմից փոխհատուցման ենթակա չէ.

4) Հայաստանի Հանրապետության պաշտպանության մարտական գործողությունների ընթացքում զոհված (մահացած), ծառայողական պարտականությունները կատարելիս անհայտ կորած և օրենքով սահմանված կարգով անհայտ բացակայող կամ մահացած ճանաչված անձանց (կամ ընտանիքի անդամներին) պատկանող գույքը` մինչև այդ անձանց զավակներից մեկի 18 տարին լրանալը.

5) սոցիալական ապահովության մարմիններից արտոնյալ պայմաններով ավտոմեքենաներ ստացած հաշմանդամները` այդ ավտոմեքենաների մասով:

Հաշմանդամներին սեփականության իրավունքով պատկանող` սույն կետում նշված ավտոմեքենաների մասով սահմանված հարկային արտոնությունների տրամադրման հետևանքով համայնքների եկամուտների նվազեցումը պետության կողմից

փոխհատուցման ենթակա չէ.

6) փոստային կապի ազգային օպերատորը.

7) ազատ տնտեսական գոտու տարածքում գտնվող ազատ տնտեսական գոտու շահագործողներին պատկանող կամ նրանց կողմից օգտագործվող հասարակական և արտադրական նշանակության շենքերը և շինությունները:

~~2. Ծառայության ընթացքում գույքահարկից ազատվում են Հայաստանի Հանրապետության միջազգային պայմանագրերով դաշնակից երկրների, ինչպես նաև Հայաստանի Հանրապետության զինված ուժերում և այլ զորքերում պարտադիր ժամկետային զինվորական ծառայության մեջ գտնվող անձինք`~~

**2.**Ծառայության ընթացքում գույքահարկից ազատվում են Հայաստանի Հանրապետության զինված ուժերում և այլ զորքերում զինվորական ծառայության մեջ գտնվող անձինք, ինչպես

նաև Հայաստանի Հանրապետության միջազգային պայմանագրերով դաշնակից

երկրների՝ Հայաստանի Հանրապետության տարածքում պարտադիր ժամկետային

զինվորական ծառայություն մեջ գտնվող անձինք՝

1) սեփականության իրավունքով իրենց պատկանող գույքահարկով հարկվող օբյեկտ համարվող` հասարակական և (կամ) արտադրական նշանակության շինություն չհանդիսացող շենքերի և շինությունների և (կամ) փոխադրամիջոցների մասով.

2) ընդհանուր բաժնային սեփականության իրավունքով իրենց պատկանող` սույն մասի 1-ին կետում նշված` գույքահարկով հարկվող օբյեկտի դեպքում հարկվող օբյեկտի իրենց բաժնի մասով.

3) ընդհանուր համատեղ սեփականության իրավունքով իրենց պատկանող սույն մասի 1-ին կետում նշված գույքահարկով հարկվող օբյեկտի մասով, եթե մյուս համասեփականատերերն անչափահաս կամ անաշխատունակ անձինք են:

Սույն մասի 1-ին, 2-րդ և 3-րդ կետերին համապատասխան, պարտադիր ժամկետային ծառայության ժամկետի ավարտից հետո, գույքահարկից ազատվում են նաև Հայաստանի Հանրապետության զինված ուժերում և այլ զորքերում ծառայություն անցած` ռազմաուսումնական հաստատություններն ավարտած անձինք` հասարակական և (կամ) արտադրական նշանակության շինություն չհանդիսացող մեկ շինության մասով, որի հարկման բազան չի գերազանցում 40.0 մլն դրամը (չգերազանցող մասով) և մեկ փոխադրամիջոցի մասով, որի հարկման բազան չի գերազանցում 150 ձիաուժը (չգերազանցող մասով):

Սույն մասում նշված` սեփականության իրավունքով հարկ վճարողին մեկից ավելի շինություն պատկանելու դեպքում արտոնությունը կիրառվում է հարկ վճարողի կողմից ընտրված շինության նկատմամբ, իսկ արտոնությունների կիրառման համար հիմք է ընդունվում անշարժ գույքի կադաստր վարող լիազոր մարմնի կողմից տրված տեղեկանքը` անձին սեփականության իրավունքով պատկանող շինությունների թվաքանակի և գտնվելու վայրերի մասին, ինչպես նաև շինության գտնվելու վայրի (վայրերի) հաշվառող մարմնի կողմից տրված տեղեկանքը` այլ շինության մասով արտոնություն կիրառված չլինելու մասին:

Սույն մասով նշված սեփականության իրավունքով հարկ վճարողին մեկից ավելի փոխադրամիջոց պատկանելու դեպքում արտոնությունները կիրառվում են հարկ վճարողի կողմից ընտրված փոխադրամիջոցի մասով, իսկ արտոնությունների կիրառման համար հիմք է ընդունվում ոստիկանության լիազոր մարմնի կողմից տրված տեղեկանքը` անձին սեփականության իրավունքով պատկանող փոխադրամիջոցի թվաքանակի մասին և (կամ) փոխադրամիջոցի գրանցման վայրի հաշվառող մարմնի կողմից տրամադրված տեղեկանքը` այլ փոխադրամիջոցների մասով արտոնություններ կիրառված չլինելու մասին:

Սույն մասով սահմանված արտոնությունները չեն կիրառվում, եթե հարկվող օբյեկտ համարվող գույքը ծառայության ընթացքում կամ ծառայության ավարտից հետո հանձնվել է վարձակալության կամ հավատարմագրային կառավարման, ինչպես նաև եթե հարկվող օբյեկտ համարվող գույքը ձեռք է բերվել ծառայության ժամկետի ավարտից հետո:

Սույն մասով սահմանված հարկային արտոնությունների տրամադրման հետևանքով համայնքների եկամուտների նվազեցումը պետության կողմից փոխհատուցման ենթակա չէ:

3. Հայաստանի Հանրապետության կառավարության սահմանած կարգով համայնքի ավագանին կարող է սահմանել գույքահարկի գծով արտոնություններ: Համայնքի ավագանու սահմանած արտոնության գումարը չի կարող գերազանցել տվյալ տարվա համար գույքահարկի գծով համայնքի բյուջեում հաստատված եկամուտների 10 տոկոսը:

Համայնքի ավագանու կողմից գույքահարկի գծով սահմանված արտոնությունների գումարի դիմաց Հայաստանի Հանրապետության պետական բյուջեից համայնքի բյուջեին լրացուցիչ դոտացիաներ չեն տրամադրվում:

4. Օրենքով կարող են սահմանվել գույքահարկի գծով այլ արտոնություններ:\_\_